Vruntlike grot to voren an mine goden vrunde und erbaren heren, borgermestere und ratmanne to Revele. Ik bidde ju vruntliken to wetende, dat Jons Peterson betugede vor mi und vor eme hegeden landes rechte, dat Pawel Surepe scloich ome twen ossen den ruge untwe, dat se dar af bleven dot; de weren so goit alse veir Rigesche mark, und nam ome ene kogelen, so goit alse ene halve mark, de scolde he vor denit hebben, und stal ome eine exsen und ein spert, und stal ome anderhalf hundert brot ut sinem kellere. Do he lopen wolde, do quam he und dwank sine maget, dat se eme scolde geven beir und spise, und sin wif wolde des nicht steden; do sloich he er einen vingere untwe. Hir umme bidde ik ju vruntliken umme Godes willen und umme mines heren des koninges willen, und helpen ome so vele, dar he recht anne is, des likes ik alwege gerne wille doin den juwen, wor ik kan eder mach. Nicht mer to dusser tit. Ik bevele ju dem leven Gode, und bedet to mi alse to juwem goden vrunde. Ik Janeke Hampemois. Adress: An de erbaren hern borgermestere und radmanne to Revele kome desse bref mit werdicheit.